પણ આ બધું કદાચ સંપૂર્ણ સત્ય નથી. અમુક ટકા માણસો સાચોસાચ વ્યસ્ત હોય છે એ ખરું પણ બાકી મોટા ભાગના લોકોનાં મોંએથી બોલાતી રહેતી વ્યસ્તતાની દલીલ સાચી કે સ્વીકાર્ય નથી. મોટા ભાગના કિસ્સામાં તો એ ન ગમતી બાબતોને નકારવા માટેનાં જ ફક્ત બહાનાં જ છે. જે જે બાબતોમાં વ્યક્તિને રુચિ નથી, લગાવ નથી, દાનત નથી : જેની તેના જીવનમાં ખાસ પ્રાથમિકતા નથી એવી એવી બાબતોની સામે તે વ્યસ્તતાનું બહાનું આગળ ધરી દઈ છુટકારો ઈચ્છે છે. સમાજમાં કે પોતાનાં સીમિત વર્તુળમાં પોતાની પ્રતિષ્ઠા ઊંચી રાખવા કઈ કઈ બાબતો સારી ગણાય છે એ વાતની તેમને પૂરેપૂરી જાણ હોય છે અને વળી સાથેસાથે એ સારી ગણાતી બાબતોને પહોંચી વળવાનું તેનું પોતાનું કોઈ ગજું નથી એ પણ જાણતો હોય છે એટલે આજકાલનું સૌથી અસરકારક એવું વ્યસ્તતાનું કારણ આગળ ધરી દઈ તે પોતાની ખામીઓને ચાલાકીથી ઢાંકી દઈ બધા વચ્ચે પોતાનું મસ્તક ઊંચું રાખે છે.